ai4bharat/Pralekha huggingface dataset:
விண்வெளித்துறை
வெப்பநிலை உயர்வால் ஏற்படும் வெள்ளத்தில் இருந்து சிறு தீவு நாடுகளை பாதுகாக்க தேவையான தொழில்நுட்பங்களை இஸ்ரோ பெற்றுள்ளது என மத்திய அமைச்சர் டாக்டர் ஜிதேந்திர சிங் கூறியுள்ளார்
வெப்பநிலை உயர்வால் ஏற்படும் வெள்ளத்தில் இருந்து சிறு தீவு நாடுகளை பாதுகாக்க, புயல் முன்னெச்சரிக்கை, கடலோர பாதுகாப்பு ஆகியவற்றை வழங்குவதற்கு தேவையான தொழில்நுட்பங்களை இஸ்ரோ கொண்டுள்ளதாக மத்திய அறிவியல் மற்றும் தொழில்நுட்பம் , புவி அறிவியல் , பிரதமர் அலுவலகம், பணியாளர் நலன், பொது மக்கள் குறை தீர்வு, ஓய்வூதியம், அணுசக்தி மற்றும் விண்வெளித்துறை இணையமைச்சர் டாக்டர் ஜிதேந்திர சிங் கூறியுள்ளார்.
மக்களவையில் எழுத்துமூலம் அளித்த பதிலில், இந்திய பெருங்கடல் பிராந்தியத்தில் உள்ள வளரும் சிறுதீவு நாடுகள் சிலவற்றுக்கு இத்தகைய தகவல்களை வழங்க இஸ்ரோ முன்வந்துள்ளதாக அவர் தெரிவித்துள்ளார். இந்தியா, பிரிட்டன், ஆஸ்திரேலியா, பிஜி, ஜமைக்கா, மொரிஷியஸ் ஆகிய நாடுகள் வலுவான தீவு நாடுகளுக்கான உள்கட்டமைப்பு என்னும் இந்த முன்முயற்சியை, கிளாஸ்கோவில் நடைபெற்ற 26-வது சிஓபி எனப்படும் பருவநிலை தொடர்பான அனைத்து நாடுகள் மாநாட்டில் மேற்கொண்டன.
58 வளரும் சிறுதீவு நாடுகளுக்கு தேவை அடிப்படையில் ஆதரவை இந்த முன்முயற்சி வழங்கும் என அமைச்சர் கூறினார்.
மேலும் கூடுதல் விவரங்களுக்கு ஆங்கில செய்திக்குறிப்பை காணவும் https://pib.gov.in/PressReleasePage.aspx?PRID=1779308
பிரதமர் அலுவலகம்
மேம்படுத்தப்பட்ட நலத் திட்டங்கள் முன்னாள் படைவீரர்களின் வாழ்க்கைத் தரத்தை மேம்படுத்தும்: பிரதமர்
முன்னாள் படைவீரர்களுக்கான நலத் திட்டங்களை மேம்படுத்துவதற்கான அரசாங்கத்தின் சமீபத்திய நடவடிக்கை, அவர்களின் வாழ்க்கைத் தரத்தை மேம்படுத்தும் என்று பிரதமர் திரு. நரேந்திர மோடி கூறியுள்ளார்.
முன்னாள் படைவீரர்களின் நலனுக்கு அளிக்கப்படும் முன்னுரிமை மற்றும் எளிமையான வாழ்க்கைக் கொள்கையின் அடிப்படையில், முன்னாள் படைவீரர்களின் கீழ்க்காணும் நலத் திட்டங்களின் கீழ் வழங்கப்படும் தொகை உயர்த்தப்பட்டுள்ளதாக மத்திய அமைச்சர் திரு. ராஜ்நாத் சிங் தெரிவித்தார்.
1. முன்னாள் படை வீரர்களின் விதவைகளுக்கான தொழிற்பயிற்சி மானியம் ரூ.20,000 முதல் ரூ.50,000 ஆகா உயர்வு.
2. ஓய்வூதியம் பெறாத முன்னாள் படை வீரர்கள்/ விதவைகளின் மருத்துவ மானியம் ரூ.30,000 முதல் ரூ.50,000 ஆக அதிகரிப்பு.
3. அனைத்து பொறுப்புகளில் உள்ள ஓய்வூதியம் பெறாத முன்னாள் படை வீரர்கள்/ விதவைகளுக்கு தீவிர நோய்களுக்கான மானியம் ரூ.1.25 லட்சத்திலிருந்து ரூ.1.50 லட்சமாக உயர்த்தப்பட்டுள்ளது.
இதற்கு பதிலளித்து பிரதமர் வெளியிட்ட ட்விட்டர் பதிவில் கூறியதாவது:
“நமது தேசத்தைப் பாதுகாத்த வீரமிக்க முன்னாள் ராணுவ வீரர்களை நினைத்து இந்தியா பெருமிதம் கொள்கிறது. அவர்களுக்கான நலத்திட்டங்கள், அவர்களின் வாழ்க்கைத் தரத்தை பெரிதும் மேம்படுத்தும்.”
எரிசக்தி அமைச்சகம்
தங்க ஸ்டீவ் விருதை பவர்கிரிட் இயக்குனர் திருமதி சீமா குப்தா வென்றுள்ளார்.
மின்துறை அமைச்சகத்தின் கீழ் செயல்படும் பவர் கிரிட் கார்ப்பரேஷன் ஆஃப் இந்தியா லிமிடெட்டின் இயக்குனராக இருக்கும் திருமதி சீமா குப்தா, 17-வது ஆண்டு ஸ்டீவ் விருதுகள் அமைப்பின் வணிகத்தில் பெண்கள் என்ற தலைப்பில் வணிகத்தில் வாழ்நாள் சாதனை- என்ற பிரிவில் தங்க ஸ்டீவ் விருதுக்கு தேர்ந்தெடுக்கப்பட்டுள்ளார்.
உலகம் முழுவதும் உள்ள பெண்களால் நடத்தப்படும் நிறுவனங்களில் சிறந்துவிளங்கும் பெண் நிர்வாகிகள், தொழில்முனைவோர், ஊழியர்கள் ஆகியோரை கவுரவிக்க ஸ்டீவ் விருதுகள் வழங்கப்படுகின்றன. உலகின் முதன்மையான வணிக விருதாக ஸ்டீவ் விருதுகள் பாராட்டுகளைப் பெற்றுள்ளது. இந்த ஆண்டுக்கான தங்கம், வெள்ளி, உலோக விருதுகள், உலகம் முழுவதும் வணிகத்தில் ஈடுபடும் 180 பெண்களுக்கு 7 பேர் கொண்ட நடுவர் குழு வழங்கிய சராசரி மதிப்பெண்களின் அடிப்படையில் தீர்மானிக்கப்பட்டது.
திருமதி.சீமா குப்தாவின் பெயரைப் பரிந்துரைத்த நடுவர், பெரும்பாலும் ஆண்கள் ஆதிக்கம் செலுத்தும் முக்கியத்துறையில் வாழ்நாள் சாதனைகளைப் புரிந்த அவரின் அசாதாரண திறமைகளுக்கு பாராட்டு தெரிவித்தார். தமது பணியிடத்தில் சிறந்து விளங்கியதன் வாயிலாக, நிறுவனத்தின் வெற்றியில் அவரது பங்களிப்பில் அவரது தலைமைத்துவ திறன் வெளிப்படுத்தப்பட்டதால் அவரை விருதுக்காக நடுவர் பரிந்துரைத்தார். பொறியியல் துறையில் இந்திய பெண்களுக்கான ஒரு முன்னுதாரணமாக மாறும் வகையில் அவரது பணிகள் மற்றும் அவரது சாதனைகள் அர்பணிப்பு உணர்வோடும் தீர்க்கமானதாவும் வெளிப்பட்டதைக் காணமுடிந்ததாகவும் நடுவர் குறிப்பிட்டுள்ளார். மிகவும் தொழில்முறையிலான வழியில் உயர்ந்த தரத்துடன் வணிக சேவைகளை வழங்கி வரும் சிறப்பான நன்கு ஒருங்கிணைக்கப்பட்ட நிறுவனமாக பவர்கிரிட் திகழ்வதாகவும் நடுவர் வாழ்த்து தெரிவித்தார். 2020 டிசம்பர் 9-ம் தேதி நடைபெற உள்ள இணைய வழியிலான விருது வழங்கும் விழாவில் திருமதி சீமா குப்தாவுக்கு இந்த விருது வழங்கப்பட உள்ளது.
மேலும் விவரங்களுக்கு இந்த ஆங்கில செய்தியை பார்க்கவும்;
https://pib.gov.in/PressReleasePage.aspx?PRID=1664436
நித்தி ஆயோக்
22 தாய்மொழிகளில் புதிய கண்டுபிடிப்பாளர்கள், தொழில் முனைவோருக்கு அதிகாரமளிக்க மாநில மொழியில் புதிய கண்டுபிடிப்பு திட்டத்தை  அடல் புதிய கண்டுபிடிப்பு இயக்கமும், நித்தி ஆயோகும் தொடங்கியுள்ளன
நாடுமுழுவதும் புதிய கண்டுபிடிப்பாளர்கள் மற்றும் தொழில் முனைவோருக்கு அதிகாரமளிக்கும் நோக்கத்தோடு மாநில மொழியில் புதிய திட்டம் என்ற முதன்முறை முயற்சியை அடல் புதிய கண்டுபிடிப்பு இயக்கமும், நித்தி ஆயோகும் தொடங்கியுள்ளன. மத்திய அரசின் அட்டவணை மொழிகள் 22-ல் இந்தியாவின் புதிய கண்டுபிடிப்பாளர்கள் மற்றும் தொழில் முனைவோர் கண்டுபிடிப்பு நடைமுறையை இதன் மூலம் எளிதாக அறிய முடியும்.
இதற்குத் தேவையான திறன் கட்டமைப்பைக் கண்டறிந்து பயிற்சி அளிக்க 22 மொழிகளில் ஒவ்வொன்றிலும் மாநில மொழியிலான பணிக்குழு அமைக்கப்படும். ஒவ்வொரு பணிக்குழுவிலும் மாநில மொழி ஆசிரியர்கள், துறைசார்ந்த நிபுணர்கள், தொழில்நுட்ப எழுத்தாளர்கள், பிராந்திய அடல் பயிற்சி மையங்களின் தலைவர்கள் இடம்பெற்றிருப்பார்கள்.
இந்த திட்டத்தை தொடங்குவதற்காக பயிற்சியாளர்களுக்கு பயிற்சி அளிக்கும் திட்டம் தில்லி ஐஐடி-யின் வடிவமைப்புத் துறையுடன் இணைந்து திட்டமிடப்படும். மேலும், தொழில் துறை புரவலர்கள், வடிவமைப்பு, சிந்தனை, நிபுணத்துவத்தை வழங்கவுள்ளனர், இந்தத் திட்டத்திற்கு தாராளமாக நிதியுதவி வழங்க சிஎஸ்ஆர் ஒப்புக் கொண்டுள்ளது. இந்தப் பணிக்குழு 2021 டிசம்பர் முதல் 2022 ஏப்ரல் வரை பயிற்சிக் காலமாக இருக்கும்.
மிக முக்கியமான கலாச்சார சொத்துக்களில் ஒன்றான மாநில மொழிகள் மூலம் அதன் பன்முக சமூக மற்றும் கலாச்சார அடையாளத்தை இந்தியா கண்டறிந்துள்ளது என இந்தத் திட்டத்தை தொடங்கி வைத்த நித்தி ஆயோகின் துணைத் தலைவர் டாக்டர் ராஜீவ் குமார் தெரிவித்தார்.
நாட்டின் 22 மொழிகளோடு ஆங்கிலத்திலும், புதிய கண்டுபிடிப்பு நடைமுறைகள் எனும் முன்முயற்சியைத் தொடங்கும். உலகின் முதலாவது நாடாக இந்தியா இருக்கும். ஒரு மொழியையும், கலாச்சாரத்தையும் கற்பதற்கு வாய்ப்பு வழங்குவதன் மூலம் உள்ளூர், மாநில, தேசிய, உலகளாவிய, புதிய கண்டுபிடிப்பு தொடரை வளப்படுத்துவதை நோக்கி செல்லலாம் என அடல் புதிய கண்டுபிடிப்பு இயக்கம் கருதுகிறது.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1784135
•••••••••••••••
(Visitor Counter : 302
சுகாதாரம் மற்றும் குடும்ப நலத்துறை அமைச்சகம்
மாநிலங்கள் / யூனியன் பிரதேசங்களுக்கு 183.52 கோடிக்கும் மேற்பட்ட தடுப்பூசி டோஸ்கள் வழங்கப்பட்டுள்ளன
மாநிலங்கள் மற்றும் யூனியன் பிரதேசங்களுக்கு இதுவரை, 183.52 கோடிக்கும் மேற்பட்ட  தடுப்பூசி டோஸ்கள் மத்திய அரசு மூலம் இலவசமாகவும் மற்றும் மாநிலங்களின் நேரடி கொள்முதல் மூலமும் வழங்கப்பட்டுள்ளன.
மாநிலங்கள் மற்றும் யூனியன் பிரதேசங்களிடம் 17.04 கோடிக்கும் மேற்பட்ட  தடுப்பூசி டோஸ்கள் இன்னமும் இருப்பில் உள்ளன.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1807364
பாதுகாப்பு அமைச்சகம்
சிங்கப்பூர்-இந்திய கடல்சார் இருதரப்பு பயிற்சியான ‘சிம்பெக்ஸ்’ 28-வது பதிப்பு
சிங்கப்பூர்-இந்திய கடல்சார் இருதரப்பு பயிற்சியான ‘சிம்பெக்ஸ்’-ன் 28-வது பதிப்பு 2021 செப்டம்பர் 2 முதல் 4 வரை நடைபெற்றது.
ஹெலிகாப்டருடன் கூடிய ஏவுகணை அழிப்பு கப்பலான ஐஎன்எஸ் ரான்விஜய், ஏஸ்டபுள்யூ கார்வெட் ஐஎன்எஸ் கில்தான், ஏவுகணை அழிப்பு கப்பலான ஐஎன்எஸ் கோரா மற்றும் பி81 நீண்டதூர கடல்சார் ரோந்து விமானம் ஆகியவை இந்தியாவின் சார்பாக பங்கேற்றன. சிங்கப்பூர் சார்பிலும் கப்பல்கள், ஹெலிகாப்டர் மற்றும் விமானம் உள்ளிட்டவை கலந்து கொண்டன. சிங்கப்பூர் விமானப்படையை சேர்ந்த நான்கு விமானங்களும் பயிற்சியில் பங்கேற்றன.
1994-ம் ஆண்டு தொடங்கப்பட்ட சிம்பெக்ஸ், வெளிநாட்டு கடற்படை ஒன்றுடன் இந்திய கடற்படை நீண்டகாலமாக தொடர்ந்து மேற்கொண்டு வரும் கடல்சார் கூட்டுப்பயிற்சியாகும். பெருந்தொற்று சவால்களுக்கு இடையிலும் இந்த பயிற்சி இடைவிடாமல் நடைபெறுவது இரு நாடுகளுக்கு இடையே நிலவும் வலுவான ராணுவ உறவுகளை காட்டுகிறது.
இந்த வருட சிம்பெக்ஸ் இந்தியாவின் 75-வது விடுதலை ஆண்டில் நடைபெறுவதால் இன்னும் சிறப்படைகிறது. இருதரப்பு கூட்டை வரும் காலங்களில் இன்னும் வலுப்படுத்துவதற்கான உறுதியை சிம்பெக்ஸ்-2021 வெளிப்படுத்தியது.
பெருந்தொற்றின் காரணமாக நேரடி தொடர்பு எதுவும் இல்லாமல் முழுக்க கடலிலேயே சிங்கப்பூர் கடற்படையால் தெற்கு சீன கடலின் தென் பகுதியில் இந்த வருட சிம்பெக்ஸ் நடத்தப்பட்டது.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1751973
பாதுகாப்பு அமைச்சகம்
தேசிய மாணவர் படையின் 74-வது ஆண்டுவிழா; தேசிய போர் வீரர்கள் நினைவிடத்தில் பாதுகாப்புச் செயலாளர் அஞ்சலி செலுத்தினார்
1948-ஆம் ஆண்டு நவம்பர் 27-ம் தேதி உலகில் அதிக அளவிலான மாணவர்களை உள்ளடக்கிய தேசிய மாணவர் படை  உருவாக்கப்பட்டது. இதன் 74-வது ஆண்டுவிழாவையொட்டி, புதுதில்லியில் உள்ள போர் வீரர்கள் நினைவிடத்தில் பாதுகாப்புச் செயலாளர் திரு கிரிதர் அரமனே அஞ்சலி செலுத்தினார். இவ்விழாவில் பேசிய அவர், தேசத்தைக் கட்டி எழுப்பும் முயற்சியில் ஏராளமான இளைஞர்களை இணைக்கும் பணியில் தேசிய மாணவர் படை கடந்த சில ஆண்டுகளாக சிறப்பாக செயல்பட்டு வருவதாக கூறினார்.
தேசிய மாணவர் படை உருவான தினம் அனைத்து மாநிலங்களின் தலைநகரங்களிலும் கொண்டாடப்படுவதாக குறிப்பிட்ட அவர், என்சிசி சார்பில், பேரணி கலாச்சார நிகழ்ச்சிகள் மற்றும் சமூக நலன் சார்ந்த நிகழ்ச்சிகளுக்கும் ஏற்பாடு செய்யப்பட்டுள்ளது. நாட்டின் எல்லைகள் மற்றும் கடலோரப்பகுதிகளில் பாதுகாப்புப் பணியில் ஈடுபடும் என்சிசி மாணவர்களின் எண்ணிக்கை ஒரு லட்சத்துக்கும் மேல் அதிகரித்திருப்பதாகக் கூறினார். ஆயுதப்படையில் சேர்ந்து தேசத்தைக் கட்டியெழுப்பும் பணிகளில் தங்களை ஈடுபடுத்திக் கொள்ளும் ஆர்வத்தை மாணவர்கள் மத்தியில் என்சிசி உருவாக்கி வருவதாகவும் பெருமிதம் தெரிவித்தார்.
கடந்த 40 ஆண்டுகளுக்கு மேலாக சர்வதேச உறவுகளை மேம்படுத்தும் நடவடிக்கைகளின் ஒரு பகுதியாக 25-க்கும் மேற்பட்ட நாடுகளுடன் இளைஞர்களை பரிமாற்றம் செய்து கொள்ளும் திட்டத்தின் மூலம் அமைதி மற்றும் ஒற்றுமை தூதர்களாக தேசிய மாணவர் படையினர் ஈடுபடுத்தப்படுவதாகவும் திரு கிரிதர் அரமனே கூறினார்.
தன்னிறைவு, விளையாட்டுப் போட்டிகளில் சாதனை படைத்தல் மற்றும் வீர, தீர சாகச செயல்களில் ஈடுபடுவது போன்றவற்றில் இளைஞர்களுக்கு பிரத்யேக வாய்ப்பை என்சிசி வழங்கி வருவது குறிப்பிடத்தக்கது.
குடியரசுத் துணைத் தலைவர் செயலகம்
பொது முடக்கத்தின் போது கல்வி அட்டவணையின் தொடர்ச்சியை உறுதி செய்யுமாறு குடியரசு துணைத்தலைவர் பல்கலைக்கழகங்களைக் கேட்டுக்கொண்டார்
பொது முடக்கத்தின் போது கல்வி அட்டவணையின் தொடர்ச்சியை உறுதி செய்ய தொழில்நுட்பத்தின் சக்தியை முழுவதுமாகப் பயன்படுத்துமாறு பல்கலைக்கழகங்களையும், இதர கல்வி நிறுவனங்களையும் குடியரசு துணைத் தலைவர், திரு. வெங்கையா நாயுடு கேட்டுக்கொண்டார்.
தில்லி, புதுச்சேரி, பஞ்சாப், மக்கன்லால் சதுர்வேதிப் பல்கலைக்கழகங்களின் துணைவேந்தர்களோடும், இந்தியப் பொதுநிர்வாக நிறுவனத்தின் இயக்குநரோடும் காணொளிக் காட்சி மூலம் உரையாடிய குடியரசுத் துணைத் தலைவர், இயல்பு நிலை திரும்ப இன்னும் சில காலம் ஆகும் எனக் குறிப்பிட்டதோடு, கொவிட்-19 பெரும் தொற்று நோயால் ஏற்பட்டுள்ள இடையூறை எதிர்கொள்ள அவர்களிடம் உள்ள திட்டங்கள் குறித்தும் கேட்டறிந்தார்.
மாணவர்களைச் சென்றடைந்து ஒருங்கிணைந்த கற்றலையும் சுயகற்றலையும் ஊக்குவிக்குமாறு இந்த நிறுவனங்களை இந்தியப் பொதுநிர்வாக நிறுவனத்தின் தலைவரும், மேற்கண்ட நான்கு பல்கலைக்கழகங்களின் வேந்தருமான குடியரசு துணைத்தலைவர் கேட்டுக்கொண்டார். தொழில்நுட்பக்கருவிகளை சிறந்த முறையில் பயன்படுத்தி, இணைந்த கற்றலை அனைத்து மாணவர்களுக்கும் உறுதி செய்யுமாறு அவர்களைக் கேட்டுக்கொண்டார். தொழில்நுட்பத்தைப் பயன்படுத்தி பொதுமுடக்கத்தின் போது கற்பித்தல் மற்றும் கற்றல் செயல்பாட்டின் தொடர்ச்சியை உறுதி செய்யுமாறு அவர் மேலும் கூறினார்.
கொரோனாவால் ஏற்பட்ட துன்பங்கள் படைப்பாற்றல் மிக்க தீர்வுகளை நோக்கி மக்களை உந்துவதாக தெரிவித்த திரு. நாயுடு, கற்பித்தல் கற்றல் செயல்பாடு பாதிக்காமல் இருக்க தேவையான நடவடிக்கைகளை எடுத்ததற்காக பல்கலைக்கழகங்களைப் பாராட்டினார். இணைய வழி பாடங்கள் நேருக்கு நேர் கற்றலுக்கு துணை செய்வதாகக் கூறிய அவர், "நாம் இந்த சிக்கலை விட்டு வெளியே வந்த பிறகு இதுவே புதிய இயல்பாகவும் ஆகிவிடலாம்," என்று அவர் கூறினார்.
சுற்றுச்சூழல் மற்றும் வனத்துறை அமைச்சகம்
சுற்றுச்சூழல் அமைச்சர்களின் தேசிய மாநாடு
சுற்றுச்சூழல், வனம் மற்றும் பருவநிலை மாற்ற அமைச்சர்களின் தேசிய மாநாடு 2022, செப்டம்பர் 23-24 ல் குஜராத்தின் ஏக்தா நகரில் நடைபெற்றது. இம்மாநாட்டில் சுற்றுச்சூழலுக்கான வாழ்க்கை முறை, பருவநிலை மாற்றத்தை முறியடித்தல், ஒருங்கிணைந்த பசுமை அனுமதிகளுக்கான ஒற்றைச் சாளர அமைப்பு, வேளாண் வனவியல், மாசு தடுப்பு மற்றும் கட்டுப்பாடு, பல்லுயிர் பெருக்கம் உள்ளிட்ட வனவிலங்கு மேலாண்மை, சதுப்புநிலப் பாதுகாப்பு, பிளாஸ்டிக் மற்றும் கழிவு மேலாண்மை ஆகிய தலைப்புகளில் கவனம் செலுத்தும் ஆறு கருப்பொருள் அமர்வுகள் நடைபெற்றன.
சுற்றுச்சூழல் வனம் மற்றும் பருவநிலை மாற்ற அமைச்சகத்தால் தொடங்கப்பட்ட தேசிய தூய்மைக் காற்றுத் திட்டம் என்பது காற்று மாசுபாட்டைத் தடுப்பதற்கும், கட்டுப்படுத்துவதற்கும், குறைப்பதற்கும் காலவரம்புக்கு உட்பட்ட தேசிய அளவிலான ஒரு நீண்ட கால உத்தியாகும். 2017 ஆம் ஆண்டினை அடிப்படையாகக் கொண்டு 2024 ஆம் ஆண்டிற்குள் 131 நகரங்களில் காற்றில் கலந்திருக்கும் துகள் மாசினை 20-30% குறைக்க தேசிய தூய்மைக் காற்றுத் திட்டம் உத்தேசித்துள்ளது. தேசிய தூய்மைக் காற்றுத் திட்டம் 2025-26 வரை நீட்டிக்கப்பட்டுள்ளது. இலக்குகள் 40% ஆக மாற்றியமைக்கப்பட்டுள்ளன. தேசிய தூய்மைக் காற்றுத் திட்டத்தின் உத்திகளில் தேசிய, மாநில மற்றும் நகர அளவில் தூய்மையான காற்று செயல் திட்டங்களை அமலாக்குவதும் இதனை மக்கள் இயக்கமாக மாற்றுவதும் அடங்கும்.
இந்தத் தகவலை சுற்றுச்சூழல், வனம் மற்றும் பருவநிலை மாற்றத் துறை இணையமைச்சர் திரு அஸ்வினி குமார் சௌபே இன்று மக்களவையில் எழுத்துபூர்வமாக அளித்த பதிலில் தெரிவித்தார்.
மேலும் விவரங்களுக்கு இந்த ஆங்கில செய்திக்குறிப்பைக் காணவும்: https://pib.gov.in/PressReleasePage.aspx?PRID=1884760
எரிசக்தி அமைச்சகம்
திருமதி. பர்மீந்தர் சோப்ரா மின் நிதிக்கழகத்தின் இயக்குநராக  பொறுப்பேற்றார்
இந்தியாவின் முன்னணி வங்கியல்லாத நிதிநிறுவனமான, அரசுக்குச் சொந்தமான மின் நிதிக்கழக  நிறுவனத்தின் இயக்குநராக  திருமதி. பர்மீந்தர் சோப்ரா நியமிக்கப்பட்டுள்ளதாக இன்று அறிவிக்கப்படுள்ளது. இந்தப் பொறுப்பில் இருந்த திரு. என்.பி.குப்தா ஜூன் 30-ஆம் தேதியுடன் ஓய்வு பெற்றதைத் தொடர்ந்து இவர் இப்பொறுப்புக்கு நியமிக்கப்பட்டுள்ளர்.
இந்தப் பொறுப்பை ஏற்பதற்கு முன்பு, திருமதி.சோப்ரா, மின் நிதிக் கழகத்தின் செயல் இயக்குநராக  பணியாற்றினார். 32 ஆண்டு காலத்தில் பல்வேறுபட்ட பொறுப்புகளில் பணியாற்றி, சிறப்பான அனுபவம் பெற்றுள்ள இவர், நிதிதிரட்டல், பெருவணிக நிறுவனக் கணக்குகள், வங்கிப்பணி, கருவூலம், சொத்து-கடன் மேலாண்மை, வில்லங்கச் சொத்துத் தீர்வு போன்ற முக்கிய நிதி விவகாரங்களைக் கையாளுவதில் நிபுணர் என்ற பெயர் பெற்றவர்.
பிஎப்சியில் சேருவதற்கு முன்பு, இந்திய தேசிய நீர் மின் கழகம், இந்திய மின் தொகுப்புக் கழகம் போன்ற மின்துறை சார்ந்த முக்கிய நிறுவனங்களுடன் அவர் தொடர்பு கொண்டிருந்தார். 2005-ஆம் ஆண்டு பிஎப்சியில் சேர்ந்த திருமதி சோப்ரா, குறைந்த செலவில் நிதி திரட்டுவதற்கான அனுமதியை வழங்கும் சர்வதேச சந்தைகளுக்கு, பிஎப்சியின் நிதி திரட்டலை பல்வகைப்படுத்துவதற்கான முக்கிய முன்முயற்சியை மேற்கொண்டார். அவரது கவனமிக்க அணுகுமுறை காரணமாக, அந்நிய நாணயத்தில் நிதி திரட்டல் பங்கு, மிகக்குறைவான 2 சதவீதத்தில் இருந்து, மிகக்குறுகிய 2 ஆண்டுகளுக்குள் 15 சதவீதமாக உயர்ந்தது.
(Visitor Counter : 104
தகவல் மற்றும் ஒலிபரப்பு அமைச்சகம்
உலக சுற்றுச்சூழல் தினத்தை முன்னிட்டு, ‘ஒயாசிஸ் ஆப் ஹோப்’ என்ற ஆன்லைன் திரைப்பட விழாவை நடத்துகிறது திரைப்படப் பிரிவு
சுற்றுச்சூழல் முறை மறுசீரமைப்பு என்ற கருப்பொருளுடன், உலக சுற்றுச்சூழல் தினம் நாளை  கொண்டாடப்படுகிறது. ஒவ்வொரு நிலப்பரப்பு மற்றும் கடற்பரப்பிலும், சுற்றுச்சூழல் அழிவதை தடுத்து நிறுத்தி, மீண்டும் சுற்றுச்சூழல் பாதுகாப்பை ஏற்படுத்துவதுதான் இதன் நோக்கம்.
மீண்டும் கற்பனை செய்தல், மீள்உருவாக்கம், மீட்டெடுப்பு ஆகியவைதான் இந்தாண்டு கொண்டாட்டத்தின் முக்கிய அம்சங்கள். இந்த உணர்வை வழங்குவதற்காக, ‘ஒயாசிஸ் ஆப் ஹோப்’  என்ற பெயரில் ஆன்லைன் திரைப்படவிழா ஜூன் 5 மற்றும் ஜூன் 6ம் தேதிகளில் நடத்தப்படுகிறது.
இந்த 2 நாள் திரைப்பட விழாவில் சூற்றுச்சூழலை மீட்பது, இயற்கையுடன் இணைந்து வாழும் வழிமுறைகள், மனிதனுக்கும் இயற்கைக்கும் உள்ள பிரிக்க முடியாத உறவை மீட்டெடுப்பது தொடர்பான தகவல்களை தெரிவிக்கும் திரைப்படங்கள் ஒளிபரப்பப்படும்.
இந்த திரைப்படங்களை திரைப்பட பிரிவின் இணையதளம் மற்றும் யூ டியூப் சேனலில் காணலாம். இந்த திரைப்படவிழாவின் படங்கள் www.filmsdivision.org/ “Documentary of the Week” and https://www.youtube.com/user/FilmsDivision ஆகிய இணையதளங்களில் 2021 ஜூன் 5ம் தேதி மற்றும் 6ம் தேதி முழுவதும் ஒளிபரப்பப்படுகிறது.
மேலும் விவரங்களுக்கு இந்த ஆங்கில செய்திக் குறிப்பைக் காணவும்: :https://pib.gov.in/PressReleasePage.aspx?PRID= 1724320
------
(Visitor Counter : 157
ஆயுஷ்
இந்தியாவில் யோகாவுக்கான ஹார்வார்டு போன்ற பல்கலைக்கழகமாக மொரார்ஜி தேசாய் தேசிய யோகா நிறுவனம் உருவாகவுள்ளது: திரு சர்பானந்த சோனோவால்
அமெரிக்காவில் உள்ள ஹார்வார்டு பல்கலைக்கழகத்திற்கு நிகரான, யோகா பயிற்சியில் உலகத்திலேயே சிறந்த கல்வி நிறுவனமாக உருவாகக் கூடிய வல்லமை மொரார்ஜி தேசாய் தேசிய யோகா நிறுவனத்திற்கு உள்ளது என்று ஆயுஷ் அமைச்சர் திரு சர்பானந்த சோனோவால் திங்கள் கிழமை அன்று கூறினார்.
ஆயுஷ் அமைச்சராக பொறுப்பேற்றுக் கொண்ட பின்னர் முதல் முறையாக மொரார்ஜி தேசாய் தேசிய யோகா நிறுவனத்திற்கு வருகை தந்த திரு சோனோவால் அங்கிருந்த மாணவர்கள் மற்றும் ஆசிரியர்களிடையே உரையாற்றினார்.
“உலகெங்கிலும் உள்ள மாணவர்களுக்கான முதன்மை கல்வி நிறுவனமாக மொரார்ஜி தேசாய் தேசிய யோகா நிறுவனத்தால் உருவாக முடியும். இதை அடைய நாம் சர்வதேச முயற்சிகளை மேற்கொள்ள வேண்டும். அமெரிக்காவல் ஹார்வார்டு போன்ற நிறுவனத்தை உருவாக்க முடியுமென்றால், நம்மால் ஏன் முடியாது,” என்றார்.
உலகெங்கிலும் இருந்து பல்லாயிரக்கணக்கான மாணவர்கள் இந்தியாவுக்கு வருவதற்கான வாய்ப்புகளை மொரார்ஜி தேசாய் தேசிய யோகா நிறுவனம் உருவாக்கும் என்று அவர் மேலும் கூறினார்.
பிரதமர் திரு நரேந்திர மோடியின் கனவை நனவாக்க சர்வதேச அணுகல் தேவை என்று அமைச்சர் கூறினார். “அழகான மற்றும் ஆரோக்கியமான உடல்களுக்காக இந்தியாவின் வாயிற்கதவில் மக்கள் காத்திருக்கின்றனர். யோகா கல்வி, பயிற்சி, மருத்துவம் மற்றும் ஆராய்ச்சி உள்ளிட்ட அனைத்து வசதிகளும் மொரார்ஜி தேசாய் தேசிய யோகா நிறுவனத்தில் தற்போது உள்ளன. நாட்டின் பல்வேறு பகுதிகளில் இருந்து வரும் மாணவர்களுக்கு விடுதி வசதிகள் தேவைப்படுகிறது. மொரார்ஜி தேசாய் தேசிய யோகா நிறுவனத்தில் சிறப்பான விடுதி வசதிகள் அதன் மதிப்பை அதிகரிக்கும்,” என்று திரு சோனோவால் கூறினார்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1746456
பிரதமர் அலுவலகம்
கட்ச்சி புத்தாண்டான ஆஷாதி பிஜ் பண்டிகையை முன்னிட்டு நாட்டு மக்களுக்கு பிரதமர் வாழ்த்து
கட்ச்சி புத்தாண்டான ஆஷாதி பிஜ் பண்டிகையை முன்னிட்டு பிரதமர் திரு. நரேந்திர மோடி நாட்டு மக்களுக்கு வாழ்த்து தெரிவித்துள்ளார்.
“கட்ச்சி புத்தாண்டான ஆஷாதி பிஜ் பண்டிகையை முன்னிட்டு, கட்ச்சி சமூகத்தினருக்கு எனது வாழ்த்துக்கள். சிறந்த கலாச்சாரம் மற்றும் துணிச்சல் ஆகியவற்றிக்காக பெயர் பெற்ற சமூகம் இது. வரும் ஆண்டு மகிழ்ச்சியும் நல்ல ஆரோக்கியமும் நிறைந்ததாக இருக்க வேண்டும் என்று பிரார்த்திக்கிறேன்” என்று பிரதமர் தனது வாழ்த்து செய்தியில் குறிப்பிட்டுள்ளார்.
(
சமூக நிதி மற்றும் அதிகாரமளித்தல் அமைச்சகம்
அம்பேத்கர் பன்னாட்டு அறநிறுவன விருதுகள், மத்திய அமைச்சர் கெலாட் வழங்கினார்
மத்திய சமூகநீதி மற்றும் அதிகாரமளிப்புத் துறை அமைச்சர் திரு. தாவர்சந்த் கேலாட் டாக்டர் பி.ஆர். அம்பேத்கர் சர்வதேச அறநிறுவன விருதுகளை தில்லியில் ஒரு நிகழ்ச்சியில் இன்று வழங்கினார். சமூக பொருளாதார மேம்பாடு, கலை – கலாசார வளர்ச்சி, விளையாட்டு, சுகாதாரம், கல்வி, வறுமை ஒழிப்புத் திட்டம் ஆகிய சமூகப் பணிகளில் சிறந்த விளங்கியவர்களுக்கு இந்த விருதுகள் ஆண்டுதோறும் அளிக்கப்படுகின்றன.
விருதுகளைப் பெற்றுக் கொண்டவர்களின் சிறந்த சேவைகளை அமைச்சர் திரு. கேலாட் பாராட்டிப் பேசினார். சமூகத்தில் பொருளாதார அளவில் நலிவடைந்தோருக்கு மனிதாபிமான சேவைகளை ஆற்றுவதில் டாக்டர் பிஆர் அம்பேத்கர் பன்னாட்டு அறநிறுவனம் ஆற்றிவரும் சேவைகளையும் அமைச்சர் பாராட்டிப் பேசினார்.
இது தொடர்பாக மேலும் விவரங்களை அறிந்து கொள்ள இணையதளம் : http://www.pib.nic.in/
பிரதமர் அலுவலகம்
ஆண்கள் ஒற்றையர் டேபிள் டென்னிஸ் போட்டியில் தங்கப் பதக்கம் வென்ற ஷரத் கமலுக்கு பிரதமர் வாழ்த்து
பெர்மிங்ஹாம் காமன்வெல்த் போட்டிகள், 2022-இல் ஆண்கள் ஒற்றையர் டேபிள் டென்னிஸ் போட்டியில் தங்கப் பதக்கம் வென்ற ஷரத் கமலுக்கு பிரதமர் திரு நரேந்திர மோடி வாழ்த்து தெரிவித்துள்ளார்.
ட்விட்டர் பதிவில் பிரதமர் தெரிவித்ததாவது:
“ஷரத் கமல் @sharathkamal1 வென்றிருக்கும் தங்கப் பதக்கம், வரலாற்றில் சிறப்பான ஒன்றாக பதிவு செய்யப்படும். பொறுமை, உறுதி மற்றும் நெகிழ்தன்மையின் ஆற்றலை அவர் வெளிப்படுத்தியுள்ளார். அபாரமான திறமையை அவர் செயலில் காட்டினார். இந்திய டேபிள் டென்னிஸுக்கு இந்த பதக்கம் மிகப்பெரிய உந்து சக்தி. அவருக்கு பாராட்டுகளோடு நல்வாழ்த்துகள். #Cheer4India”
பிரதமர் அலுவலகம்
எழுச்சிமிகு இந்தியாவிற்கான பிரதமரின் பள்ளிகள் திட்டத்தின் கீழ் 14,500 பள்ளிகள் மேம்படுத்தப்படுவதாக பிரதமர் அறிவிப்பு
ஆசிரியர் தினத்தையொட்டி இன்று நடைபெற்ற நிகழ்ச்சியில் உரையாற்றிய பிரதமர் திரு நரேந்திர மோடி, எழுச்சிமிகு இந்தியாவிற்கான பிரதமரின் பள்ளிகள் திட்டத்தின் கீழ் 14,500 பள்ளிகள் மேம்படுத்தப்படுவதாக அறிவித்தார்.
இதன் மூலம் பள்ளிகள் நவீனப்படுத்தப்பட்டு கல்வி முறையில் பெரும் மாற்றம் கொண்டுவரப்படும். புதிய தேசியக் கல்விக் கொள்கையின் விளைவாக எழுச்சிமிகு இந்தியாவிற்கான பிரதமரின் பள்ளிகளைச் சேர்ந்த லட்சக்கணக்கான மாணவர்கள் பயனடைவார்கள் என்று திரு மோடி கூறினார்.
இது குறித்து பிரதமர் வெளியிட்டுள்ள ட்விட்டர் பதிவில்;
“ஆசிரியர் தினமான இன்று, எழுச்சிமிகு இந்தியாவிற்கான பிரதமரின் பள்ளிகள் திட்டத்தின் கீழ் 14,500 பள்ளிகள் மேம்படுத்தப்படும் என்று மகிழ்ச்சியுடன் நான் அறிவிக்கிறேன். புதிய தேசிய கல்விக் கொள்கையின் விளைவாக இப்பள்ளிகள் நவீனப்படுத்தப்படும்”
இதன் மூலம் இப்பள்ளிகள் நவீனப்படுத்தப்பட்டு கல்வி முறையில் பெரும் மாற்றம் கொண்டுவரப்படும். கண்டுபிடிப்பு சார்ந்த கற்றலை மையமாகக் கொண்ட கற்பித்தல் முறைக்கும் முக்கியத்துவம் அளிக்கப்படும். புதிய தொழில்நுட்பம், நவீன வகுப்பறைகள், விளையாட்டு மற்றும் பலவற்றை உள்ளடக்கிய நவீன உள்கட்டமைப்புகளிலும் கவனம் செலுத்தப்படும்."
"அண்மை ஆண்டுகளில் தேசிய கல்விக் கொள்கை மூலம் கல்வித் துறையை மாற்றம் ஏற்பட்டுள்ளது. புதிய கல்விக் கொள்கையின் விளைவாக எழுச்சிமிகு இந்தியாவிற்கான பிரதமரின் பள்ளிகள் திட்டத்தின் கீழ் இப்பள்ளிகளில் பயிலும் லட்சக்கணக்கான மாணவர்கள் நாடு முழுவதும் பயனடைவார்கள்” என்று குறிப்பிட்டுள்ளார்.
பிரதமர் அலுவலகம்
அகமதாபாத்தில் சபர்மதி ஆற்று அருகில் நடைபெற்ற காதி உத்சவத்தில் பிரதமர் பங்கேற்பு
அகமதாபாத்தில் சபர்மதி ஆற்று அருகில் நடைபெற்ற காதி உத்சவத்தில் பிரதமர் திரு நரேந்திர மோடி இன்று கலந்து கொண்டார். குஜராத் முதல்வர் திரு புபேந்திர பட்டேல், நாடாளுமன்ற உறுப்பினர் திரு சி ஆர். பாட்டில், மாநில அமைச்சர்கள் மற்றும் பலர் நிகழ்ச்சியில் கலந்து கொண்டார்கள்.
நிகழ்ச்சியில் பேசிய பிரதமர், சக்கரத்துடனான தனிப்பட்ட தொடர்பை நினைவு கூர்ந்துடன், இளம் பருவத்தில் தமது தாய் சக்கரத்தைப் பயன்படுத்திய நிகழ்வுகளையும் குறிப்பிட்டார். “சுதந்திரம் அடைந்து 75 ஆண்டுகளான நிலையில் 7500 சகோதரிகளும் மகள்களும் இணைந்து சக்கரத்தில் நூல் லூற்ப செய்து சரித்திரம் படைத்துள்ளதால் சபர்மதிகர் இன்று புண்ணியமாக மாறியுள்ளது”, என்று அவர் கூறினார்.
இன்று அவர் திறந்து வைத்த அடல் பாலத்தின் தொழில்நுட்பம் மற்றும் வடிவமைப்பின் சிறந்த செயல்திறனை பிரதமர் குறிப்பிட்டுப் பேசினார். குஜராத் மக்களால் பெரிதும் நேசிக்கப்பட்டு, மதிக்கப்பட்ட திரு அடல் பிகாரி வாஜ்பாய்க்கு இந்த பாலத்தை அர்ப்பணிப்பதாக அவர் தெரிவித்தார். “அடல் பாலம், சபர்மதி ஆற்றின் இரு கறைகளையும் இணைப்பது மட்டுமல்லாமல், வடிவமைப்பு மற்றும் புதுமைகளின் முன்னோடியாகவும் திகழ்கிறது. குஜராத்தின் புகழ்பெற்ற காத்தாடி திருவிழாவில் அதன் வடிவமைப்பிற்கும் அதிக கவனம் செலுத்தப்படுகிறது”, என்றார் அவர். இல்லந்தோறும் மூவர்ண கொடி ஏற்றும் இயக்கம் இந்தியாவில் உற்சாகமாக கடைபிடிக்கப்பட்டதை பிரதமர் திரு மோடி சுட்டிக் காட்டினார்.
“சுதந்திர இயக்கத்தில் காதியின் இழை ஒன்று ஆற்றல் சக்தியாக செயல்பட்டு, அடிமைத்தனத்தின் சங்கிலியை உடைத்து எறிந்ததற்கு வரலாறு சான்று படைக்கிறது”, என்று பிரதமர் கூறினார். காதியின் அதே இழை, வளர்ந்த இந்தியா என்ற வாக்குறுதியை நிறைவேற்றுவதற்கும், அதன் மூலம் தற்சார்பு இந்தியா என்ற கனவை நிறைவேற்றுவதற்கும் உத்வேகமாக அமையும் என்று அவர் மேலும் தெரிவித்தார். “காதி போன்ற பாரம்பரிய ஆற்றல் சக்தி நம்மை புதிய உச்சத்திற்கு கொண்டு செல்லும்”, என்று அவர் கூறினார். இந்த காதி உத்சவம், சுதந்திர இயக்கத்தின் உணர்வையும் வரலாற்றையும் புதுப்பிக்கும் முயற்சியாகவும், புதிய இந்தியாவின் தீர்மானங்களை அடைவதற்கான உத்வேகமாகவும் அமைந்துள்ளது என்று அவர் குறிப்பிட்டார்.
தூர்தர்ஷன் தொலைக்காட்சியில் ஒளிபரப்பப்படும் ஸ்வராஜ் தொடரை பார்க்குமாறு மக்களுக்கு அவர் வேண்டுகோள் விடுத்தார். சுதந்திரத்திற்காக நமது மூதாதையர்கள் வெளிப்படுத்திய தியாகங்களைப் புரிந்து கொள்வதற்கு அனைவரும் குடும்பத்துடன் இதனைக் காண வேண்டும் என்று அவர் வலியுறுத்தினார்.
பிரதமர் அலுவலகம்
அருணாச்சலப்பிரதேசத்தின் முக்டோ சட்டமன்றத் தொகுதியைச் சேர்ந்த மாஹோ எல்லைக் கிராமத்தில் ஏற்பட்டுள்ள வளர்ச்சியை பிரதமர் வரவேற்றுள்ளார்
அருணாச்சலப்பிரதேசத்தின் முக்டோ சட்டமன்றத் தொகுதியைச் சேர்ந்த மாஹோ எல்லைக் கிராமத்தில் ஏற்பட்டுள்ள வளர்ச்சியை வரவேற்றுள்ள பிரதமர் திரு.நரேந்திர மோடி, எல்லைக் கிராமங்களில் வசிப்போருக்கு இது அதிகாரமளிக்கும் என்று கூறியுள்ளார்.
அருணாச்சலப்பிரதேச முதலமைச்சர் திரு.பெமா காண்டு வெளியிட்டுள்ள ட்விட்டர் பதிவுக்கு பதிலளித்துள்ள பிரதமர் கூறியிருப்பதாவது:
“எல்லைப்புறப் பகுதிகளில் வரவேற்கத்தக்க வளர்ச்சி, இது எல்லையோர கிராமங்களில் வசிப்போருக்கு அதிகாரமளிக்கும்”.